Covid-19: Meer as 400 nuwe gevalle bevestigDr. Zweli Mkhize (Foto: Jairus Mmutle/GCIS) Die getal bevestigde Covid-19-gevalle in Suid-Afrika het tot 6 783 gestyg met 447 nuwe gevalle wat in die afgelope 24 uur aangemeld is. Volgens dr. Zweli Mkhize, minister van gesondheid, is nog agt Covid-19-sterftes aangeteken en staan die dodetal nou op 131. Daar is twee nuwe sterftes in die Wes-Kaap aangeteken, vier in die Oos-Kaap en twee in Gauteng. Mkhize het verder gesê daar is tot 30 April altesaam 7 216 777 burgers gesif van wie 72 087 vir toetsing verwys is. Altesaam 245 747 Covid-19-toetse is al gedoen en 2 549 mense het reeds van die virus herstel. Die grootste styging van gevalle was in die Wes-Kaap. Die getal gevalle het van gister se 2 700 tot 3 044 gevalle toegeneem met 58 sterftes wat reeds in die provinsie aangeteken is. In KwaZulu-Natal is 34 mense reeds dood en 17 in die Oos-Kaap. Gauteng het al 14 sterftes aangemeld, die Vrystaat ses en Limpopo twee. Noordwes, Mpumalanga en die Noord-Kaap het nog nie sterftes aangeteken nie. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.